b'\n_START_ARTICLE_\nESWT\n_START_PARAGRAPH_\nESWT (Extracorporal Shockwave Therapy) er tradisjonelt en metode/teknologi som anvendes innen medisinen mot steiner i urinveiene. Innenfor dette bruksomr\xc3\xa5det baserer man seg p\xc3\xa5 den s\xc3\xa5kalt fokusert modus.  rESWT (Radial extracorporal shockwave therapy) er en metode basert p\xc3\xa5 samme teknologi, men som er modifisert for behandling av kroniske lidelser i bl\xc3\xb8tdelene/bevegelsesapparatet.\n_START_SECTION_\nHistorikk\n_START_PARAGRAPH_\nMetoden ble tatt i bruk i Europa i 1990. I Norge ble den innf\xc3\xb8rt i 2001. I motsetning til resten av Europa, hvor dette ansees \xc3\xa5 v\xc3\xa6re en legebehandling, er det her til lands flest fysioterapeuter i privat praksis som anvender metoden ved sine klinikker. Metoden har f\xc3\xa5tt det dekkende navnet trykkb\xc3\xb8lgebehandling p\xc3\xa5 norsk._NEWLINE_Innen fysikalsk medisin og rehabilitering startet det med \xc3\xa5 anvende ESWT ved behandling av helspore. Man skj\xc3\xb8nte etter hvert at helsporen sjelden er det store problemet, men derimot overbelastning av senen. Det var da man fant ut at man m\xc3\xa5tte endre modus fra ESWT, en fokusert intervensjon, til en rESWt, en radial intervensjon. Sistnevnte sprer energien inn i vevet i den hensikt \xc3\xa5 stimulere prosesser. Unders\xc3\xb8kelser ved tysk universitet viste at suksessraten ved bruk av denne 3. generasjon apparater, ble radikalt mye bedre. Det er denne metoden som har f\xc3\xa5tt sin utbredelse blant fysikalskmedisinere i privat praksis i Skandinavia.\n_START_SECTION_\nIndikasjoner\n_START_PARAGRAPH_\nVanlige indikasjoner for denne type behandling kan i dag benevnes som kroniske senelidelser. Gjennomg\xc3\xa5ende rapporterer norske klinikker om gode resultater ved bruk av metoden p\xc3\xa5 denne type lidelser. En gjennomg\xc3\xa5else av studier som er publisert de senere \xc3\xa5r viser en suksessrate p\xc3\xa5 rundt 80\xc2\xa0% etter 3 behandlinger, noe som korrelerer godt med det norske klinikker rapporterer.\n_START_SECTION_\nEffekt\n_START_PARAGRAPH_\nEffekt er i dag godt dokumentert ved flere universitet og sykehus i Europa. Den st\xc3\xb8rste unders\xc3\xb8kelsen er gjort i forbindelse med FDA-godkjennelse for salg til spesialister innen ortopedisk medisin i USA. Denne unders\xc3\xb8kelsen er en multisenterstudie der man behandlet et stort antall pasienter med plantar fasciitis, som ogs\xc3\xa5 ble fulgt opp lenge etter avsluttet behandling. Konklusjonen er at metoden er sikker og effektiv. Metoden krever ikke bruk av smertedempende behandling, og er kostnadseffektiv. _NEWLINE_Studier har  ogs\xc3\xa5 vist at trykkb\xc3\xb8lgebehandling ofte gir bedre effekt i kombinasjon med annen behandling som f.eks trening. Alvorlige bivirkninger er sv\xc3\xa6rt sjeldent og behandlingen regnes derfor som sikker. Noe smerte og hevelse kan oppst\xc3\xa5 i det behandlede omr\xc3\xa5det i timene etter behandlingen.'